Den københavnske overborgmester Frank Jensen var meget lidt tilfreds med en journalist fra TV2 Lorry, da han torsdag eftermiddag blev interviewet om et nyt byggeri på Amager Fælled. Til sidst valgte Frank Jensen simpelthen at afbryde journalisten og forlade interviewet.

Situationen opstod, da journalisten under et interview på Københavns Rådhus blev ved med at spørge til konsekvenserne for dyre- og plantelivet i området. Det fik til sidst Frank Jensen til at se rødt.

»Jeg gider ikke debattere mere med dig. Du kører lidt i ring,« lød det fra overborgmesteren, før han vendte om på hælene og gik uden at sige farvel.

Historien handler om et boligbyggeri på Amager Fælled, som ifølge en aftale fra 1994 skal finansiere metrobyggeriet.

Men nu møder byggeriet modstand, fordi det kommunalt ejede selskab By & Havn i mandags ryddede en del af beplantningen på noget af området for at tage jordprøver, før byggeriet går i gang.

Kritikerne er nervøse for, hvilke konsekvenser byggeriet vil få for dyre- og plantelivet i området. Ifølge biologer rummer netop denne del af fælleden nemlig en langt større biodiversitet blandt dyr og planter, end den øvrige del af Amager Fælled.

Nu ønsker De Radikale i Københavns Borgerrepræsentation at komme ud af aftalen ved i stedet at trække de 1,8 milliarder kroner, det drejer sig om, ud af det kommunale budget over en årrække. Og på den måde undgå at bygge på Amager Fælled.

Det er netop det synspunkt, overborgmesteren kritiserede i interviewet. Han langede ud efter De Radikale og beskyldte dem for at være økonomisk uansvarlige og for at løbe fra en regning. Overborgmesteren frygter, at det vil få store konsekvenser for velfærden i kommunen så som børnehaver og institutioner, hvis politikerne vælger at tage pengene andre steder på budgettet.

TV2 Lorrys journalist spurgte til sidst til konsekvenserne for dyre- og plantelivet.

»Men de (De Radikale, red.) vil jo bevare et område af København, som har en helt unik biodiversitet. Det vil I ikke?«

»Jo altså resten af Fælleden, som er 96 procent (94 procent, red.), bliver bevaret. Det vil jeg rigtig gerne garantere, at der ikke bliver ændret på. Den fredning, som er der, den skal bevares. Der skal ikke bygges mere end det, der blev aftalt for 25 år siden, og som i øvrigt blev aftalt med De Radikale og Danmarks Naturfredningsforening,« svarer Frank Jensen.

Hvortil reporteren forsøgte at fortsætte:

»Men der er jo stor forskel…'«

Her sluttede interviewet, men at dømme efter debatten på Facebook fortsætter debatten om Amager Fælleds fremtid.